Prešov Šláger pätnásteho prvoligového kola HK VTJ Farmakol - Dukla Senica na prešovskom ľade v ničom za takýmto označením nezaostal. Rekordná
návšteva sezóny videla hokej hodný postavenia oboch súperov v tabuľke. Šarišania síce Záhorákov po výhre 6:2 zosadili z pozície lídra súťaže, no sami na ňu nedosiahli. Nitra podľa očakávania doma s Trebišovom nezaváhala, a tak Prešovčania sú s rovnakým bodovým ziskom za novým nitrianskym lídrom druhí iba zásluhou horšieho skóre. Usadiť sa na špici je síce pekné, avšak toto nie je aktuálnym cieľom prešovských hokejistov.
"Presne tak. Náš tím formujeme postupnými krokmi. Samozrejme, kto by sa nechcel pohybovať v tabuľke na najvyšších miestach? Avšak rozhodne to nie je našou prioritou," zdôrazňuje asistent trénera HK VTJ Farmakol Prešov V. Šandrika Rudolf Jurčenko. "Mužstvo ako vravím krok za krokom konsolidujeme, odstraňujeme určité nedostatky. Zatiaľ sa nám to darí." Súťaž ste rozbehli s výrazne omladeným kádrom, do ktorého ste zaradili viacero odchovancov z vlastnej juniorky. Príjemným konštatovaním boli slová, vyzdvihujúce dynamickú, rýchlu a dôraznú hru prešovských hokejistov. V ostatných kolách sa juniori z kádra seniorov vytratili. Ako bolo vysvetlené vedením klubu, pomáhajú hlavne zbierať body v extralige juniorov. Ich miesta zaujali skúsení Gönczi a z Francúzska navrátivší sa legionár Pavlovský. Ako tí zapadli do rozbehnutého prešovského hokejového súkolia? "Mnohé ide v zabehaných koľajách, no dosť sa však toho i zmenilo. Klub si vytýčil "vytiahnuť" juniorku v extraligovej tabuľke vyššie. Preto vlastne jedna juniorská päťka už nependluje. Aj preto, aby títo hokejoví mladíci neboli až príliš vyťažení. Tým pádom nám ostali len tri kompletné formácie. Príchody spomínaných dvoch skúsených hráčov sme uvítali. Obaja vniesli do mužstva viac rutiny, skúseností, ale koncepcia našej hry sa tým vôbec nezmenila. Tej sa museli obaja prispôsobiť. Naďalej sa usilujeme o rýchly, kombinačný a agresívny hokej." Čiže aj keď dočasné zmeny káder trochu premiešali, na výkonoch a výsledkoch to nebadať... "Dôležité je, že dobrá partia ostala. Chlapci chcú na sebe pracovať, majú chuť do tréningov, do zápasov. Vzájomne sa rešpektujú, nik sa nehrá na "hviezdy". A to sú devízy, na ktorých sa dá stavať." V utorňajšom šlágri sa hráčom Farmakolu hralo asi dobre, veď ani si nepamätáme, kedy nastupovali na ľad pred vyše dvomi tísíckami ľudí zaplneným hľadiskom, ktorí vytvorili súboju skvelú kulisu. Dokonca, v okamihu, keď Pavlovský otvoril skóre, s "ohňostrojovými" vložkami... "Každému sa v takejto atmosfére hrá dobre, diváci neraz vedia hráčov vybičovať, ale my nejaký "boom" z toho nerobíme. Vlastné predstavy o hokeji napĺňame cieľavedome. Chlapci vedia čo majú hrať. Ak je treba, jeden za druhého potiahnú. Ako vravím, sú dobrou hokejovou partiou." Čo z vášho pohľadu predovšetkým rozhodlo o jasnom víťazstve nad do utorka prvou Senicou? "Myslím, že základom boli dva naše rýchle góly po dvoch prekvapujúcich strelách. Práve k tomu našich zverencov s trénerom V. Šandrikom nabádame. Aby súperovu bránu ohrozovali čo najčastejšie. Lebo len ak puk smeruje do priestoru brány, má šancu vniknúť do siete. Presviedčame ich, nech sa vyhýbajú hraniu po rohoch klziska, zbytočnému plytvaniu silami v priestore, odkiaľ brankára súpera ťažko ohrozia. Všetka snaha v strednom a útočnom pásme musí smerovať ku koncovke. Isteže, naša strelecká potencia nie je ešte na želateľnej úrovni. Odstraňovanie nedostatkov je proces dlhodobejší." Zajtra hrá HK VTJ Farmakol Prešov v Dubnici. Súdiac podľa vašich slov, prešovskí hokejisti ani v tomto stretnutí "nemusia"... "Ani doma, trebárs so Senicou sme nemuseli, ale predovšetkým chceli..."
Popradčania potešili deti na rybníku.